NARIADENIE KOMISIE (ES) č. 730/2006
z 11. mája 2006
o klasifikácii vzdušného priestoru a prístupe letov podľa pravidiel letu za viditeľnosti nad letovú hladinu 195
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 551/2004 z 10. marca 2004, ktorým sa stanovuje rámec pre vytvorenie jednotného európskeho vzdušného priestoru (nariadenie o vzdušnom priestore) (1), a najmä na jeho článok 4,
so zreteľom na nariadenie Európskeho parlamentu a Rady (ES) č. 549/2004 z 10. marca 2004, ktorým sa stanovuje rámec pre vytvorenie jednotného európskeho vzdušného priestoru (rámcové nariadenie) (2), a najmä na jeho článok 8 ods. 2,
keďže:
(1)
V kapitole 2 ods. 6 prílohy 11 (3) k Chicagskému dohovoru o medzinárodnom civilnom letectve z roku 1944 sa vyžaduje klasifikácia vzdušných priestorov letových prevádzkových služieb s definovanými rozmermi, abecedne označených od triedy A po triedu G, v rámci ktorých je možné prevádzkovať určité typy letov a pre ktoré sú stanovené letové prevádzkové služby a pravidlá prevádzky.
(2)
Európska organizácia pre bezpečnosť letovej prevádzky (Eurocontrol) bola v súlade s článkom 8 ods. 1 nariadenia (ES) č. 549/2004 poverená, aby preskúmala harmonizovanú schému klasifikácie vzdušného priestoru pre jednotný európsky vzdušný priestor. Vo výsledných správach o poverení z 30. decembra 2004 a z 30. apríla 2005 sa navrhlo zavedenie vzdušného priestoru triedy C ako vhodnej klasifikácie pre vzdušný priestor nad letovou hladinou 195. Toto nariadenie berie plne do úvahy tieto správy. Za účelom dosiahnutia jednotného uplatňovania tejto klasifikácie členskými štátmi je potrebné ustanoviť harmonizovanú klasifikáciu vzdušného priestoru a zabezpečiť prístup k letom podľa pravidiel letu za viditeľnosti.
(3)
Hoci v tomto nariadení horná hranica vzdušného priestoru nie je určená, klasifikácia vzdušného priestoru nad letovou hladinou 195 by mala byť konzistentná pre všetky lety uskutočnené v takomto vzdušnom priestore.
(4)
V kapitole 4 ods. 5 prílohy 2 (4) k Chicagskému dohovoru o medzinárodnom civilnom letectve z roku 1944 sa zavádzajú obmedzenia v súvislosti s povoľovaním letov v oblastiach zníženého minimálneho vertikálneho rozstupu podľa pravidiel letu za viditeľnosti (lety VFR) v priestoroch nad letovou hladinou 290, zatiaľ čo odsek 4 tejto kapitoly stanovuje, že pre lety nad letovou hladinou 200 sa požaduje povolenie.
(5)
Postupy povoľovania prístupu k letom VFR do vzdušného priestoru nad letovou hladinou 195 až po letovú hladinu 285 vrátane musia byť otvorené a transparentné vo všetkých členských štátoch a nesmú obmedzovať oprávnený prístup letov VFR alebo pružnosť letových prevádzkových služieb.
(6)
Členské štáty by mali zabezpečiť bezpečný prechod ku klasifikácii nad letovú hladinou 195 ako vzdušný priestor triedy C. Keďže členské štáty požadujú čas na zmenu klasifikácie svojho vzdušného priestoru, uplatňovanie tohto nariadenia sa by malo posunúť do 1. júla 2007.
(7)
Opatrenia stanovené v tomto nariadení sú v súlade so stanoviskom Výboru pre jednotný vzdušný priestor,
PRIJALA TOTO NARIADENIE:
Článok 1
Predmet a rozsah pôsobnosti
1. V tomto nariadení sa zavádza harmonizovaná klasifikácia vzdušného priestoru na uplatňovanie nad letovou hladinou 195 a stanovujú sa harmonizované požiadavky na prístup do vzdušného priestoru pre lety podľa pravidiel letu za viditeľnosti v tomto vzdušnom priestore.
2. V súlade s článkom 1 ods. 3 nariadenia (ES) č. 551/2004 sa toto nariadenie vzťahuje na vzdušný priestor v oblastiach Medzinárodnej organizácie pre civilné letectvo v európskom regióne (ICAO EUR) a africkom regióne (ICAO AFI), v ktorých sú členské štáty zodpovedné za poskytovanie letových prevádzkových služieb.
Článok 2
Vymedzenie pojmov
Okrem príslušného vymedzenia pojmov, ktoré sa stanovuje v článku 2 nariadenia (ES) č. 549/2004, sa uplatňuje toto vymedzenie pojmov:
1.
„rezervácia vzdušného priestoru“ znamená stanovený rozsah vzdušného priestoru dočasne rezervovaný na výlučné alebo osobitné využitie určitými kategóriami užívateľov;
2.
„stanovište letových prevádzkových služieb“ znamená civilné alebo vojenské stanovište, ktoré je zodpovedné za poskytovanie letových prevádzkových služieb;
3.
„lety vykonávané podľa pravidiel na let podľa prístrojov“ (lety IFR) znamenajú akékoľvek lety prevádzkované podľa pravidiel letu podľa prístrojov stanovených v prílohe 2 (5) k Chicagskému dohovoru o medzinárodnom civilnom letectve z roku 1944;
4.
„lety vykonávané podľa pravidiel na let za viditeľnosti“ (lety VFR) znamenajú akékoľvek lety prevádzkované podľa pravidiel letu za viditeľnosti stanovených v prílohe 2 (6) k Chicagskému dohovoru o medzinárodnom civilnom letectve z roku 1944;
5.
„klasifikácia vzdušného priestoru“ znamená klasifikáciu vzdušného priestoru vo vzdušných priestoroch letových prevádzkových služieb s definovanými rozmermi, abecedne označených, v rámci ktorých je možné prevádzkovať určité typy letov a pre ktoré sa stanovujú letové prevádzkové služby a pravidlá prevádzky; vzdušné priestory letových prevádzkových služieb sú klasifikované ako trieda A až G podľa definície v kapitole 2 ods. 6.1 prílohy 11 (7) k Chicagskému dohovoru o medzinárodnom civilnom letectve.
Článok 3
Klasifikácia vzdušného priestoru nad letovou hladinou 195
1. Členské štáty klasifikujú celý vzdušný priestor nad letovou hladinou 195 ako vzdušný priestor triedy C.
2. S výhradou článku 4 členské štáty zabezpečia, aby vo vzdušnom priestore triedy C boli povolené lety IFR a VFR, služba riadenia letovej prevádzky sa poskytovala všetkým týmto letom a rozstupy sa zaisťovali medzi letmi IFR navzájom a medzi letmi IFR a letmi VFR.
Letom VFR sa zaisťujú rozstupy od letov IFR a poskytujú sa im informácie o prevádzke ostatných letov VFR.
Článok 4
Prístup k letom VFR nad letovou hladinou 195
Vo vzdušnom priestore nad letovou hladinou 195 môžu členské štáty v prípadoch, v ktorých je to možné, zaviesť rezervovanie vzdušného priestoru, v ktorom môžu byť povolené lety VFR.
Vo vzdušnom priestore nad letovou hladinou 195 až po letovú hladinu 285 vrátane, môže lety VFR taktiež povoliť príslušné stanovište letových prevádzkových služieb v súlade s postupmi povoľovania, stanovenými a uverejnenými členskými štátmi v príslušnej leteckej informačnej príručke.
Článok 5
Nadobudnutie účinnosti a uplatňovanie
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 1. júla 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 11. mája 2006